Direktiva Sveta 96/21/ES

z dne 29. marca 1996

o spremembi Direktive Komisije 94/54/ES o obveznih navedbah na označbah nekaterih živil poleg tistih, določenih v Direktivi 79/112/EGS

SVET EVROPSKE UNIJE JE

ob upoštevanju pogodbe o ustanovitvi Evropske skupnosti,

ob upoštevanju Direktive Sveta 79/112/EGS z dne 18. decembra 1978 o približevanju zakonodaj držav članic o označevanju, predstavitvi in oglaševanju živil [1], in člena 4(2) Direktive,

ob upoštevanju Direktive Evropskega parlamenta in Sveta 94/35/ES z dne 30. junija 1994 o sladilih za uporabo v živilih in zlasti člena 6 Direktive [2],

ob upoštevanju predloga Komisije,

ker Direktiva Komisije 94/54/ES z dne 18. novembra 1994 o obveznih navedbah na označbah nekaterih živil poleg tistih, določenih v Direktivi Sveta 79/112/EGS [3], vsebuje seznam živil, pri označevanju katerih je treba navesti eno ali več dodatnih navedb;

ker je namen te direktive dopolniti navedeno prilogo z živili, ki vsebujejo sladila;

ker so s to direktivo predvideni ukrepi Skupnosti, ob upoštevanju področja uporabe in učinkov predlaganih ukrepov, nujni za doseganje zastavljenih ciljev; ker teh ciljev države članice ne morejo doseči, če delujejo posamezno; ker, poleg tega, že Direktiva Sveta 94/35/ES predpisuje uresničevanje teh ciljev na ravni Skupnosti;

ker je zaradi zagotavljanja primerne obveščenosti potrošnikov za živila, ki vsebujejo sladila, treba predpisati, da mora označba vsebovati ustrezno navedbo;

ker je treba na oznakah za živila, ki vsebujejo določene vrste sladil, navesti tudi ustrezno opozorilo;

ker je bil, skladno s postopkom iz člena 17 Direktive Sveta 79/112/EGS in člena 7 Direktive 94/35/ES, osnutek te direktive predložen Stalnemu odboru za živila; ker odbor ni mogel dati mnenja; ker je Komisija, skladno z istim postopkom, Svetu predložila predlog ukrepov, ki jih je treba sprejeti,

SPREJEL NASLEDNJO DIREKTIVO:

Člen 1

Priloga k Direktivi Sveta 94/54/ES se dopolni:

"Vrsta ali kategorija živila | Podatki |

Živila, ki vsebujejo sladilo ali sladila, dovoljena na podlagi Direktive Sveta 94/35/ES | "s sladilom/sladili"Ta podatek je naveden ob imenu, pod katerim se proizvod prodaja, kakor je določeno v členu 5 Direktive 79/112/EGS. |

Živila, ki vsebujejo dodan sladkor ali sladkorje in sladilo ali sladila, dovoljena na podlagi Direktive 94/35/ES | "z dodanim sladkorjem/sladkorji in sladilom/sladili"Ta podatek je naveden ob imenu, pod katerim se proizvod prodaja, kakor je določeno v členu 5 Direktive 79/112/EGS. |

Živila, ki vsebujejo aspartam | "vsebuje fenilalanin" |

Živila, ki vsebujejo več kakor 10 % dodanih poliolov | "čezmerno uživanje ima lahko odvajalni učinek" |

Člen 2

Države članice pred 1. julijem 1996 po potrebi spremenijo svoje zakone in druge predpise, tako da:

- dovolijo promet s proizvodi, ki so v skladu s to direktivo, najpozneje od 1. julija 1996;

- prepovejo promet s proizvodi, ki niso v skladu s to direktivo, od 1. julija 1997; vendar pa so lahko proizvodi, ki niso v skladu s to direktivo in so bili dani v promet ali označeni pred tem datumom, v prometu do porabe zalog.

Države članice o tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dvajseti dan po objavi v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 29. marca 1996

Za Svet

Predsednik

T. Treu

[1] UL L 33, 8.2.1979, str. 1. Direktiva, kakor je bila nazadnje spremenjena z Direktivo 93/102/ES (UL L 291, 25.11.1993, str. 14).

[2] UL L 237, 10.9.1994, str. 3.

[3] UL L 300, 23.11.1994, str. 14.

--------------------------------------------------